4. ΑΠΟΦΑΣΙΣ ΥΠΟΥΡΓΩΝ ΟΙΚΟΝΟΜΙΚΩΝ ΚΑΙ ΔΗΜΟΣΙΩΝ ΕΡΓΩΝ Αριθ. Ε. 22846 της 15/20 Ιουν. 1968 (ΦΕΚ Β' 293) Περί καθορισμού του τύπου της εις τον Οικονομικόν Έφορον υποβαλλομένης δηλώσεως επί αυθαιρέτων οικοδομικών κατασκευών. Έχοντες υπ' όψιν τας διατάξεις της παρ. 4 του άρθρ. 2 του Α.Ν. 410/1968 "περί οικοδομικών κατασκευών" (ΦΕΚ 110 Α'), αποφασίζομεν: 1.Η κατά τας διατάξεις της παρ. 4 του άρθρ. 2 του Α.Ν. 410/1968 δήλωσις δια τα άνευ οικοδομικής αδείας ή καθ' υπέρβασιν ταύτης κλπ. ανεγερθέντα κτίσματα υποβάλλεται υπό του υποχρέου εις τον Οικονομικόν Έφορον εις ον επιδίδεται και η δήλωσις του Φόρου Εισοδήματός του. 2.Η δήλωσις υποβάλλεται εις τριπλούν και περιλαμβάνει: α)Τον Οικονομικόν Έφορον εις ον δέον να υποβληθή αύτη. β)Το επώνυμον και όνομα του δηλούντος, το όνομα πατρός και επί εγγάμου γυναικός το όνομα συζύγου, το επάγγελμα, τας διευθύνσεις επαγγέλματος και κατοικίας ως και τον αριθμόν τηλεφώνου. Εν περιπτώσει διορισμού αντικλήτου το ονοματεπώνυμον, επάγγελμα, διευθύνσεις επαγγέλματος και κατοικίας και αριθμόν τηλεφώνου αυτού. γ)Την τοποθεσίαν του ακινήτου εις ο κατεσκευάσθη το άνευ οικοδομικής αδείας ή καθ' υπέρβασιν ταύτης κλπ. κτίσμα. δ)Την λεπτομερή περιγραφήν του άνευ οικοδομικής αδείας ή καθ' υπέρβασιν ταύτης κατασκευασθέντος κτίσματος και ειδικώτερον τας εξωτερικάς διαστάσεις αυτού (μήκος, πλάτος, ύψος). ε)Τον όγκον του άνευ οικοδομικής αδείας ή καθ' υπέρβασιν ταύτης κλπ. κτίσματος (ολογράφως και αριθμητικώς). ς)Το ονοματεπώνυμον και λοιπά ως ανωτέρω υπό στοιχ. β' στοιχεία των τυχόν συγκυρίων του ως άνω κτίσματος και ζ)Τον αριθμόν της οικοδομικής αδείας εφ' όσον υπάρχει τοιαύτη άδεια. 3.Την δήλωσιν υποβάλλουσιν οι κύριοι ή συγκύριοι κτιρίων ή τμημάτων αυτών ανεγερθέντων εντός των εγκεκριμένων σχεδίων πόλεων ή κωμών μετά την έναρξιν ισχύος του από 9-8/30.9.55 Β.Δ/τος "περί Γ.Ο.Κ. του Κράτους" και μέχρι της ενάρξεως ισχύος του Α.Ν. 410/1968 ήτοι μέχρι 16 Μαΐου 1968, άνευ οικοδομικής αδείας ή καθ' υπέρβασιν ταύτης ή συμφώνως προς εκδοθείσαν οικοδομικήν άδειαν, ήτις όμως μεταγενεστέρως εκρίθη καθ' οιονδήποτε τρόπον ως εκδοθείσα εν όλω ή εν μέρει ουχί συμφώνως προς τας κειμένας διατάξεις. Την αυτήν ως άνω υποχρέωσιν υπέχουσι και οι κύριοι ή συγκύριοι κτιρίων ή τμημάτων αυτών ων αι κατασκευαί έχουσι πλήρως αποπερατωμένον τον φέρο ντα σκελετόν εξ ωπλισμένου σκυροδέματος ή εκ τοιχοποιΐας. Επί ιδιοκτησιών κατ' ορόφους ή μέρους αυτών, υπόχρεως προς υποβολήν της δηλώσεως τυγχάνει ο ιδιοκτήτης του ορόφου ή του μέρους αυτού. Ομοίως εις την ανωτέρω δήλωσιν υποχρεούνται και οι κύριοι ή συγκύριοι υπογείου αποθήκης διαμορφωθείσης εις διαμέρισμα ως και οι προσθέσαντες μεσόροφον ή κτίσμα εις ακάλυπτον χώρον. 4.Ο Οικονομικός Έφορος, άμα τη υποβολή της ως άνω δηλώσεως, καταχωρεί ταύτην εις ίδιον βιβλίον και διαβιβάζει εντός 15θημέρου, εις την Πολεοδομικήν Υπηρεσίαν της τοποθεσίας του κτίσματος τα δύο αντίγραφα ταύτης. Η Πολεοδομική Υπηρεσία προβαίνει εις τον έλεγχον των, διαβιβασθεισών δηλώσεων, καθορίζει την αξίαν του κτίσματος και υποβάλλει την μίαν των δηλώσεων εις το Υπουργείον Δημοσίων Έργων μετά σχετικής εκθέσεως, επί της δυνατότητος ή μη, της εξαιρέσεως του κτίσματος από της κατεδαφίσεως, βάσει των διατάξεων της παρ. 1 του άρθρ. 1 του Α.Ν. 410/1968, δια την έκδοσιν της σχετικής προς τούτο αποφάσεως. Επί εκδόσεως αποφάσεως διατηρήσεως του κτίσματος, η περί ταύτης απόφασις αποστέλλεται εις την Πολεοδομικήν Υπηρεσίαν ήτις γνωστοποιεί εις τον Οικονομικόν Έφορον την αξίαν του διατηρουμένου κτίσματος ως και το καταβλητέον ποσόν υπό του κυρίου ή συγκυρίων τούτου, επί εκδόσεως δε αποφάσεως περί μη διατηρήσεως του κτίσματος, η απόφασις γνωστοποιείται υπό της Πολεοδομικής Υπηρεσίας εις τους ενδιαφερομένους δια τας νομίμους συνεπείας. Η παρούσα δημοσιευθήτω δια της Εφημερίδος της Κυβερνήσεως. 